
Nitinol sztentek elektropolírozása

A keringési rendszer védelme fokozott figyelmet igényel, mivel ez látja el szöveteinket, szerveinket a léthez szükséges oxigénnel. Ezzel szemben a statisztikai adatok azt mutatják, hogy az Európai Unióban a halálozások döntő többségét valamilyen szív- vagy érrendszeri betegség okozza. Gyakori az úgynevezett érelzáródás, amelyet az érben lerakódott, úgynevezett plakk okoz. Ez megakadályozza a vér akadálymentes áramlását és így szövetelhaláshoz vezethet. Ezek egy hányada az egészségtelen életmód következtében alakul ki, másrészről viszont a hibás gének okozzák ezt a rendellenességet. Ezt a problémát tudjuk sztenttel kezelni. A sztent egy csőből kivágott biokompatibilis fémháló, amelyet a szűkült érszakaszba vezetve kitágítja és megtámasztja az érfalat. Fontos követelmény ezen implantátumokkal szemben a nagyfokú merevség, amely az érfal szorító hatása ellen szükséges. Ezen felül a rugalmasság megkövetelése is szükséges lehet, csonttal nem védett, úgynevezett perifériás erekben alkalmazott sztentek esetében. Kísérleteinkben éppen ezért egy nikkel-titán ötvözetből, úgynevezett nitinolból készült sztentekkel foglalkoztunk. Ezen ötvözet különleges alakemlékező tulajdonsága révén a deformáció után visszanyeri eredeti alakját, így megfelelően alkalmazható perifériás erekben.
Az egész folyamat lézersugaras vágással kezdődött, amely során egy 1,041 mm belső átmérőjű és 0,100 mm falvastagságú nitinol csőből Nd:YAG lézerrel kivágtuk a tanszék által tervezett mintázatot. Ezt követően a vágási sorja és a felület finomítása érdekében kémiai maratást alkalmaztunk. Ezzel egy másik dolgozatunkban részletesen foglalkozunk. Az így előkészített sztentek már rendelkeznek a későbbi eljáráshoz szükséges felületi paraméterekkel. Az elektropolírozáshoz fontos a specifikus elektrolit használata, amelynek hiányában nem érünk el az elő szervezetbe való beültetéshez szükséges paramétereket. A kezelést elektropolírozó berendezés segítségével hajtottuk végre, ahol változtatható paraméterként az idő és az áramerősség állt rendelkezésünkre. Ezen adatok változtatásával, majd az azt követő vizsgálatokkal meg tudtuk határozni, a beültetésez megfelelő felületi paraméterek eléréséhez szükséges értékeket.



